ก.ล.ต.เปิดรับฟังความเห็นปรับปรุงหลักเกณฑ์การลงทุน
ก.ล.ต.เปิดรับฟังความเห็นการปรับปรุงหลักเกณฑ์การบริหารจัดการลงทุนของกองทุนรวม เพื่อให้ผู้ลงทุนเข้าใจลักษณะความเสี่ยงก่อนตัดสินใจลงทุน
17 พ.ค. 2560

สำนักงานคณะกรรมการกำกับหลักทรัพย์และตลาดหลักทรัพย์ หรือ ก.ล.ต. ระบุว่า เปิดรับฟังความคิดเห็นการปรับปรุงหลักเกณฑ์การกระจายการลงทุน การเปิดเผยคำเตือน และความเสี่ยงของกองทุนรวม เพื่อให้ผู้ลงทุนเข้าใจลักษณะความเสี่ยงและมีข้อมูลที่ครบถ้วนก่อนตัดสินใจลงทุน และสอดคล้องกับมาตรฐานสากลมากยิ่งขึ้น
ปัจจุบันกองทุนที่มีกำหนดอายุโครงการ (term fund) สามารถเสนอขายได้ทั้งกับผู้ลงทุนทั่วไปและผู้ลงทุนที่มิใช่รายย่อย และมักจะถูกเสนอขายเป็นสินค้าทดแทนเงินฝาก ผู้ลงทุนจึงนิยมลงทุนในกอง term fund เนื่องจากเข้าใจผิดว่าเป็นสินค้าที่มีความเสี่ยงต่ำในลักษณะเดียวกับเงินฝาก ทั้งที่ความเป็นจริงแล้ว ความเสี่ยงของแต่ละกองจะขึ้นอยู่กับทรัพย์สินที่กองลงทุน
นอกจากนี้ ผู้ถือหน่วยกอง term fund จะไม่สามารถไถ่ถอนการลงทุนได้จนกว่าจะครบกำหนดอายุของกองทุน และหลายกองทุนมีการลงทุนกระจุกตัวในหลักทรัพย์ของผู้ออกน้อยราย ทำให้มีการกระจุกตัวของความเสี่ยงสูง ดังนั้น หากผู้ลงทุนไม่เข้าใจในลักษณะความเสี่ยงของแต่ละกองอย่างเพียงพอ ก็อาจเลือกลงทุนโดยมีความเสี่ยงเกินกว่าความเสี่ยงที่ตนรับได้
ดังนั้น ก.ล.ต. จึงมีแนวคิดที่จะปรับหลักเกณฑ์การลงทุนของกองทุนรวมทุกประเภทไม่จำกัดเฉพาะกอง term fund ให้เหมาะสมกับประเภทของผู้ลงทุน โดยกรณีกองทุนรวมเพื่อผู้ลงทุนทั่วไป จะกำหนดให้กระจายการลงทุนในหลักทรัพย์ของผู้ออกหลายรายมากยิ่งขึ้น และอนุญาตเฉพาะผู้ลงทุนสถาบันและผู้ลงทุนรายใหญ่ (II &amp; HNW) เท่านั้นที่สามารถลงทุนในกองทุนรวมเพื่อผู้ลงทุนที่มิใช่รายย่อย (กอง AI) ที่ไม่กระจายการลงทุนได้ โดยจะยกเลิกการอนุญาตเสนอขายกอง AI ดังกล่าวกับผู้มีเงินลงทุนสูง (มีเงินลงทุนครั้งแรกตั้งแต่ 500,000 บาท ขึ้นไป) ซึ่งอาจเป็นผู้ลงทุนรายย่อยที่อาจขาดความเข้าใจความเสี่ยงของการลงทุนในกองดังกล่าวอย่างเพียงพอ
นอกจากนี้ ก.ล.ต. ยังจะปรับปรุงการเปิดเผยข้อมูลกองทุนรวมทุกประเภทเพื่อให้ผู้ลงทุนเข้าใจลักษณะความเสี่ยงของกองทุนรวมโดยให้เปิดเผย คำเตือนใต้ชื่อกองทุนสำหรับกองทุนที่มีนโยบายการลงทุนเสี่ยงค่อนข้างสูง, ระดับความเสี่ยงของกองทุนให้สะท้อนความเสี่ยงจากคุณภาพของทรัพย์สินที่กองทุนลงทุนและความเสี่ยงจากการลงทุนกระจุกตัว และ แผนภาพอันดับความน่าเชื่อถือส่วนใหญ่ของกองทุนและน้ำหนักการลงทุนตามการจัดอันดับเครดิต ซึ่งหลักเกณฑ์ใหม่เกี่ยวกับเปิดเผยข้อมูลของกองทุนรวมนี้คาดจะมีผลในไตรมาส 4/60